Γνωμοδότηση της Οικονομικής και Κοινωνικής Επιτροπής για «Τον ρόλο των κοινωνικο-οικονομικών κύκλων στα προγράμματα Interreg και στο δίκτυο Eures»

(97/C 355/06)

Η ΟΚΕ αποφάσισε στις 18 Μαρτίου 1997, σύμφωνα με το άρθρο 23.3 του ΕΚ της να καταρτίσει γνωμοδότηση για «Τον ρόλο των κοινωνικο-οικονομικών κύκλων στα προγράμματα Interreg και στο δίκτυο Eures».

Το τμήμα περιφερειακής ανάπτυξης, χωροταξίας και πολεοδομίας που επιφορτίσθηκε με την προετοιμασία των σχετικών εργασιών υιοθέτησε τη γνωμοδότησή του στις 16 Σεπτεμβρίου 1997. Εισηγητής ήταν ο κ. van Dijk και συνεισηγητής ο κ. Simpson.

Η ΟΚΕ υιοθέτησε κατά την 384η Σύνοδο Ολομέλειας (συνεδρίαση της 1ης Οκτωβρίου 1997) με 82 ψήφους υπέρ, 4 κατά και 8 αποχές την ακόλουθη γνωμοδότηση.

1. Η ΟΚΕ εξέδωσε ήδη γνωμοδότηση για το συσχετισμό των κοινωνικο-οικονομικών εταίρων με τη διάθεση και την ανάπτυξη των διαρθρωτικών κεφαλαίων (). Η γνωμοδότηση σχετιζόταν, ιδιαιτέρως, με την υλοποίηση της αρχής της εταιρικής σχέσης (σύμπραξης) όπως ίσχυε στα διαρθρωτικά κεφάλαια. Βάσει των ανωτέρω υιοθετήθηκε το άρθρο 4 του γενικού κανονισμού.

2. Η παρούσα γνωμοδότηση σχετίζεται, κυρίως, με το ρόλο των κοινωνικο-οικονομικών εταίρων σε μεθοριακές περιοχές και για διασυνοριακά σχέδια. Στο σημείο αυτό δύο προγράμματα παρουσιάζουν ενδιαφέρον: τα προγράμματα Interreg και το δίκτυο Eures.

2.1. Η γνωμοδότηση έχει διπλό στόχο: αφενός τη μετάδοση πληροφοριών για το Interreg και το Eures 7 αφετέρου η ΟΚΕ θα διατυπώσει ορισμένες παρατηρήσεις σχετικά με την ενδεχόμενη διαμόρφωση της συμμετοχής των κοινωνικο-οικονομικών εταίρων στις μεθοριακές περιοχές.

3. Interreg

3.1. Ο στόχος της κοινοτικής πρωτοβουλίας Interreg απορρέει από την προσπάθεια της Επιτροπής για την ενίσχυση της συνοχής εντός της Ευρωπαϊκής Ένωσης.

3.1.1. Το πρόγραμμα Interreg 2A προορίζεται πλήρως για τις μεθοριακές περιοχές. Στον κύκλο του προγράμματος μπορεί να υποβληθούν σχέδια διαμεθοριακής ευρείας κλίμακας.

3.1.2. Αυτή τη στιγμή υπάρχουν 59 διάφορα προγράμματα που εμπίπτουν στο Interreg 2A. Για την περίοδο προγραμματισμού 1994-1999 έχουν διατεθεί 2.5 περίπου δισεκατομμύρια Ecu γι'αυτό το μέρος του Interreg. Παράλληλα με το Interreg 2Α υπάρχουν το Interreg 2Β και 2Γ. Ό,τι αναφέρεται εδώ για το Interreg 2Α ισχύει και για τα άλλα Interreg.

3.2. Υφίστανται διάφοροι τρόποι μέσω των οποίων οι κοινωνικο-οικονομικοί κύκλοι σχετίζονται με τα σχέδια Interreg.

3.2.1. Καταρχάς, δύνανται να υποβάλουν οι ίδιοι σχέδια. Στην περίπτωση αυτή η τυπική αίτηση είναι αναγκαίο να υποβληθεί στην περιφερειακή ή εθνική αρχή. Οι αρχές αυτές μπορεί να αφήσουν την εκτέλεση στους κοινωνικο-οικονομικούς εταίρους. Στην περίπτωση αυτή είναι δυνατό να πρόκειται για σχέδια στον τομέα της επαγγελματικής κατάρτισης και παρατήρησης της αγοράς εργασίας.

3.2.2. Κατά δεύτερο λόγο μπορεί να συνδεθούν μέσω προτάσεων για σχέδια που υποβάλλονται από τις δημόσιες αρχές.

3.2.3. Κατά την κατάστρωση και εκτέλεση ενός σχεδίου διακρίνονται διάφορες φάσεις:

1. Η κατάστρωση του σχεδίου

2. Η συγχρηματοδότηση του σχεδίου

3. Η λήψη απόφασης για το σχέδιο

4. Η εκτέλεση του σχεδίου

5. Η αξιολόγηση.

Για τη διάρκεια ενός ολόκληρου σχεδίου συνίσταται μια διευθύνουσα ομάδα που φροντίζει για τη διαχείριση και τον έλεγχο.

3.3. Εκείνος που υποβάλλει το σχέδιο είναι υπεύθυνος για τη συμμετοχή των κοινωνικο-οικονομικών εταίρων. Παρά τις διατάξεις του άρθρου 4 του γενικού κανονισμού για τα διαρθρωτικά ταμεία ο ρόλος των κοινωνικο-οικονομικών εταίρων είναι ποικίλος.

3.3.1. «Η κοινοτική δράση αποβλέπει στη συμπλήρωση ή στη συμβολή των ενεργειών που συμφωνούνται μεταξύ των κρατών μελών. Πραγματοποιείται με στενό συντονισμό μεταξύ της Επιτροπής, του οικείου κράτους μέλους και των μέσω του κράτους μέλους υποδεικνυόμενων εθνικών, περιφερειακών, τοπικών ή άλλων αρμόδιων αρχών και υπηρεσιών - σύμφωνα με τις αντίστοιχες θεσμικές διατάξεις και πρακτικές κάθε κράτους μέλους, συμπεριλαμβανομένων των οικονομικών και κοινωνικών εταίρων - όπου κάθε μέρος ενεργεί ως εταίρος που επιδιώκει ένα κοινοτικό σκοπό».

3.3.2. Αυτή η διατύπωση αφήνει περιθώριο στα κράτη μέλη να μη συνδέσουν με τρόπο έντονο τους κοινωνικο-οικονομικούς εταίρους σε σχέδια που αφορούν το Interreg. Σε μερικές περιπτώσεις μάλιστα ούτε οι περιφερειακές αρχές συνδέονται κατά την εκτέλεση και κατάστρωση των σχεδίων Interreg. Φαίνεται ότι μόνο λίγα σχέδια υπάρχουν όπου οι κοινωνικο-οικονομικοί εταίροι συνδέονται με όλες τις φάσεις τους.

4. Eures

4.1. Το δίκτυο Eures αποβλέπει στην ενίσχυση της ελεύθερης κυκλοφορίας εργαζομένων στο εσωτερικό της ΕΕ. Η Επιτροπή θα απομακρύνει τα εμπόδια στο σημείο αυτό.

4.2. Το δίκτυο Eures βασίζεται στον κανονισμό (ΕΟΚ) αριθ. 1612/68 της 15ης Οκτωβρίου 1968 σχετικά με την ελεύθερη κυκλοφορία εργαζομένων εντός της Κοινότητας. Με τον κανονισμό ρυθμίζεται η συνεργασία μεταξύ των κρατών μελών και της Επιτροπής ως προς την ανταλλαγή δεδομένων για τις εξελίξεις στην αγορά εργασίας.

Στη συνεργασία εμπίπτει και η ανταλλαγή κενών θέσεων. Στο θέμα αυτό μπορεί να γίνει έκκληση σε ειδικές υπηρεσίες.

4.3. Επιπλέον, θεσπίζεται ότι οι υπηρεσίες στις μεθοριακές περιφέρειες ανταλλάσσουν, με τρόπο τακτικό, δεδομένα για τις εξελίξεις στην αγορά εργασίας.

4.4. Βάσει το κανονισμού αυτού εγκρίθηκε το 1993 από την Επιτροπή μια απόφαση για την εφαρμογή του. Η διάταξη αυτή αφορούσε την εφαρμογή του δεύτερου μέρους του κανονισμού. Επίσης ορίσθηκε ότι οι εν λόγω δραστηριότητες θα εφαρμόζονται υπό την ευθύνη της ΓΔ V.

4.4.1. Στο παράρτημα της απόφασης δίδεται, καταρχάς, ένας ορισμός του Eures. Πρόκειται για ένα δίκτυο που αποτελείται από εθνικές αρχές (υπηρεσίες) τοποθέτησης σε εργασία, τους ενδεχόμενους εταίρους τους και την Επιτροπή. Το δίκτυο είναι υπεύθυνο για τη διάδοση πληροφοριών, όπως οι τελευταίες περιγράφονται στον κανονισμό του 1968 και την παροχή πληροφοριών σε ενδεχόμενους χρήστες. Βασίζεται σε ένα σύστημα με υπολογιστές και μια ομοιόμορφη ανταλλαγή δεδομένων.

4.4.2. Οι ακόλουθοι οργανισμοί μπορεί να λάβουν μέρος στο Eures:

- υπηρεσίες τοποθέτησης των κρατών μελών 7

- η Ευρωπαϊκή Επιτροπή 7

- κοινωνικοί και οικονομικοί εταίροι οι οποίοι, βάσει συμφωνιών, οργανώνουν τα διασυνοριακά Eures 7

- δημόσιοι και ιδιωτικοί εταίροι των υπηρεσιών τοποθέτησης που έχουν υπογράψει σύμβαση με την Επιτροπή.

4.4.3. Οι συμμετέχοντες έχουν πρόσβαση στο δίκτυο πληροφοριών μέσω υπολογιστών.

4.4.4. Στο παράρτημα καθίσταται σαφές ότι ήδη περισσότερες ευθύνες μεταβιβάζονται προς τις περιφέρειες. Περαιτέρω εμπλέκονται και άλλοι οργανισμοί, εκτός από τις δημόσιες υπηρεσίες τοποθέτησης για την πραγματοποίηση παρεμβάσεων υπέρ ειδικών κατηγοριών εργαζομένων.

4.4.4.1. Για να ανταποκριθεί στις ανάγκες η Επιτροπή θέσπισε στην απόφασή της ότι οι περιφερειακές αρχές εκατέρωθεν των συνόρων δύνανται να οργανώνουν απευθείας ανταλλαγή πληροφοριών. Μπορούν, για το σκοπό αυτό, να δημιουργήσουν συστήματα συνεργασίας που θα αποβλέπουν:

- στη διάδοση πληροφοριών όσον αφορά την εξέλιξη της αγοράς εργασίας (κενές θέσεις) για την ενημέρωση του κοινού 7

- στη διάδοση πληροφοριών για τις συνθήκες διαβίωσης και εργασίας στις σχετικές περιφέρειες 7

- στην κατάρτιση μιας «απογραφής» σχετικά με τις δυνατότητες επαγγελματικής κατάρτισης και την διευκόλυνση της πρόσβασης του κοινού σ'αυτή 7

- στη θέσπιση συστήματος για διαβουλεύσεις μεταξύ εργοδοτών και εργαζομένων ως προς τις δυνατότητες απασχόλησης.

4.4.4.2. Οι οικονομικοί και κοινωνικοί εταίροι και γενικά όλοι οι παράγοντες που δραστηριοποιούνται στους τομείς της απασχόλησης και της επαγγελματικής κατάρτισης στις οικείες μεθοριακές περιοχές, οφείλουν να συμβάλουν στη λειτουργία των ανωτέρω συστημάτων συνεργασίας.

4.4.4.3. Οργανισμοί που ειδικεύονται στην παρέμβαση υπέρ ορισμένων επαγγελματικών ομάδων ή κατηγοριών εργαζομένων, δύνανται να προβαίνουν σε απευθείας επαφές με τους αντίστοιχους οργανισμούς στην άλλη πλευρά των συνόρων. Στο βαθμό στον οποίο το θέμα σχετίζεται με τα αναφερόμενα στον κανονισμό, είναι σκόπιμο όπως τούτο συντονίζεται μέσω ή εντάσσεται στο δίκτυο Eures.

4.4.4.4. Η Επιτροπή μεριμνά ώστε άτομα εντός των οργανισμών που συμμετέχουν στο Eures λαμβάνουν κατάρτιση η οποία τους επιτρέπει να εκτελούν τα προαναφερθέντα καθήκοντα.

4.5. Μέχρι τώρα τα χρήματα κατά μεγάλο μέρος διατίθεντο στις δημόσιες αρχές τοποθέτησης. Επιπλέον, χρήματα διατίθεντο για δραστηριότητες των κοινωνικο-οικονομικών εταίρων.

4.6. Οι εργαζόμενοι μπορούν να λάβουν πληροφορίες από τη δημόσια αρχή τοποθέτησης όσον αφορά κενές θέσεις σε άλλα κράτη μέλη της ΕΕ και πληροφορίες όσον αφορά τις εργασιακές και βιοτικές συνθήκες σε άλλα κράτη.

5. Συστάσεις

5.1. Η Επιτροπή υποστηρίζει τη συμμετοχή των κοινωνικών και οικονομικών ομάδων συμφερόντων στη λήψη αποφάσεων και στην παρακολούθηση της χρησιμοποίησης των διαρθρωτικών ταμείων. Την ίδια φιλοδοξία αναμένεται ότι θα έχει κατ'αρχήν και σε ό,τι αφορά ιδιαίτερες κοινοτικές πρωτοβουλίες, συμπεριλαμβανομένων εκείνων που έχουν διασυνοριακή διάσταση όπως το Interreg. Ωστόσο, ορισμένα κράτη μέλη διστάζουν να δεσμευθούν επισήμως σχετικά.

5.2. Η ΟΚΕ αποδίδει μεγάλη σημασία στη συμμετοχή των κοινωνικο-οικονομικών κύκλων σε προγράμματα Interreg. Σε προγενέστερες γνωμοδοτήσεις της εζήτησε ήδη με συνεπή τρόπο τη γενική σύνδεσή τους με τα Διαρθρωτικά Ταμεία. Αλλά και στην περίπτωση των διασυνοριακών προγραμμάτων η ΟΚΕ πιστεύει ότι η συμμετοχή τους θα βελτιώσει την ποιότητα των σχεδίων και θα διευρύνει την βάση τους. Για να διασφαλισθεί η συμμετοχή αυτή η ΟΚΕ θα προβεί στις εξής συστάσεις.

5.3. Η ΟΚΕ θεωρεί ότι από τις προτάσεις για σχέδια πρέπει να καθίσταται σαφές με ποιό τρόπο διασυνδέονται με αυτά οι κοινωνικο-οικονομικοί κύκλοι. Σχετικά πιστεύει ότι οι εν λόγω κύκλοι επιβάλλεται, ως κατώτερο όριο, να συμμετέχουν στην κατάστρωση του σχεδίου, στην λήψη απόφασης, στην εκτέλεση και στην αξιολόγηση. Αναφέρεται σε σχέδια που με τον ένα ή τον άλλο τρόπο έχουν επιπτώσεις για την κοινωνικο-οικονομική πολιτική.

5.4. Η ανάπτυξη, η εφαρμογή και η αξιολόγηση των προγραμμάτων Interreg υπόκεινται στις διαδικασίες που εφαρμόζουν οι επίσημες επιτροπές παρακολούθησης. Κατ'αυτό τον τρόπο, οι υπάλληλοι της Επιτροπής και οι εθνικοί (και/ή τοπικοί) υπάλληλοι συνεργάζονται σε τακτική βάση. Αυτή η διαδικασία είναι πιο πολύπλοκη από εκείνες που εφαρμόζονται στο εσωτερικό ενός κράτους μέλους, διότι απαιτείται κατάλληλη εκπροσώπηση από δύο γειτονικά κράτη μέλη. Η συμμετοχή των κοινωνικών και οικονομικών ομάδων συμφερόντων χρειάζεται να αντανακλά την ανάγκη για εκπροσώπους από τις δύο περιοχές, οι οποίοι ταυτίζονται με τις γενικές ανάγκες της διασυνοριακής περιφέρειας.

5.5. Η ΟΚΕ συνηγορεί όπως οι κοινωνικο-οικονομικοί κύκλοι συνδεθούν με τις ομάδες εργασίας που συνοδεύουν τα διάφορα σχέδια.

5.6. Η ΟΚΕ θεωρεί ότι η συμμετοχή των κοινωνικο-οικονομικών κύκλων είναι κρίσιμη για την επιτυχία των σχεδίων. Συνεπώς, αποδίδει μεγάλη σημασία στο σχετικό ζήτημα. Για το λόγο αυτό, εκτιμά ότι η Επιτροπή οφείλει να ελέγχει αν οι κοινωνικο-οικονομικοί κύκλοι συμμετέχουν στα διάφορα σχέδια. Η Επιτροπή πρέπει να έχει τη δυνατότητα να επιβάλλει, ενδεχομένως, τη συμμετοχή αυτή.

5.7. Στις ετήσιες εκθέσεις σχετικά με το έργο των διαρθρωτικών ταμείων η Επιτροπή οφείλει να συμπεριλαμβάνει μια αξιολόγηση της προόδου που επιτυγχάνεται κατά την εξασφάλιση της κατάλληλης συμμετοχής των κοινωνικών και οικονομικών εταίρων σε όλα τα προγράμματα, είτε μέσω της επιτροπής παρακολούθησης διάφορων πλαισίων προγραμμάτων, είτε μέσω λειτουργικών προγραμμάτων ή κοινοτικών πρωτοβουλιών.

5.8. Οι δυνατότητες για την παρουσίαση σχεδίων από τους κοινωνικο-οικονομικούς κύκλους είναι σκόπιμο να διευρυνθούν. Η ΟΚΕ προτείνει, σχετικά, όπως ορισμένο μέρος του προγράμματος Interreg διατίθεται για σχέδια που παρουσιάζονται από τους κοινωνικο-οικονομικούς κύκλους. Τα σχέδια πρέπει να πληρούν τα κριτήρια που ισχύουν για το θέμα. Στην περίπτωση αυτή μπορεί, π.χ., να εξετασθούν σχέδια στον τομέα της επαγγελματικής κατάρτισης και της αγοράς εργασίας.

5.9. Ό,τι αναφέρθηκε ανωτέρω για το Interreg ισχύει και για τα άλλα μέρη του προγράμματος.

5.10. Η ΟΚΕ θεωρεί ότι το δίκτυο Eures μπορεί, καταρχάς, να προσφέρει μια καλή ευκαιρία για τη μείωση των εμποδίων που τίθενται στην ελεύθερη διακίνηση των εργαζόμενων.

5.11. Ενόψει της σημασίας του προγράμματος και της θετικής ακτινοβολίας (επίδρασης) που ενδέχεται να έχει, η ΟΚΕ εκφράζει έκπληξη διότι τούτο βασίζεται σε μια απόφαση η οποία αφήνει τη θέσπιση διατάξεων στην αποκλειστική αρμοδιότητα της Επιτροπής. Για να αυξηθεί η επίγνωση και ο κύκλος των ενδιαφερομένων η ΟΚΕ προτείνει όπως το ΕΚ, η ίδια και η ΕΤΠ αποκτήσουν πιο βαρύνοντα ρόλο κατά τη λήψη αποφάσεων σχετικά με το εν λόγω πρόγραμμα.

5.11.1. Το πλέον κατάλληλο μέσον θα ήταν η διαμόρφωση του δικτύου βάσει μιας κοινοτικής πρωτοβουλίας. Επειδή η ΟΚΕ σε προηγούμενη γνωμοδότηση είχε συνηγορήσει για μια επιφυλακτική στάση όσον αφορά την ανάληψη κοινοτικών πρωτοβουλιών, δεν θα υποστηρίξει τώρα τη διαμόρφωση του Eures σαν μια κοινοτική πρωτοβουλία. Προστίθεται ότι οι οικονομικοί πόροι για το Eures ανέρχονται σε 10 εκατ. Ecu το χρόνο, πράγμα που δεν συγκρίνεται με τον προϋπολογισμό που προβλέπεται για τις άλλες κοινοτικές πρωτοβουλίες.

5.12. Επειδή η ΟΚΕ δεν είχε ακόμη την ευκαιρία να εκδώσει γνωμοδότηση για το δίκτυο Eures θα χρησιμοποιήσει την παρούσα περίπτωση για να προβεί σε ορισμένες παρατηρήσεις για το πρόγραμμα.

5.13. Η ΟΚΕ θα υποστηρίξει σχετικά ότι η Επιτροπή δεν δείχνει ενθουσιασμό όσον αφορά την πραγματοποίηση αλλαγών στους διοικητικούς κανόνες. Για να είναι δυνατή η πρόσβαση στο δίκτυο είναι ανάγκη όπως οι συμμετέχοντες οργανισμοί γνωρίζουν πού βρίσκονται. Μια πολιτική βάσει της οποίας κάθε δύο χρόνια οι κανόνες μεταβάλλονται, όπως αυτή τη στιγμή είναι η περίπτωση, αποβαίνει αντιπαραγωγική.

5.14. Στο παρόν δίκτυο διατίθενται 6 εκατ. Ecu για το διασυνοριακό Eures. Ειδικά σ'αυτό το μέρος προβλέπεται ένας ρόλος για τους κοινωνικο-οικονομικούς κύκλους. Περαιτέρω συμμετέχουν στο δίκτυο οι δημόσιες υπηρεσίες τοποθέτησης.

5.14.1. Οι δημόσιες υπηρεσίες τοποθέτησης μεριμνούν, ιδίως, για την ανταλλαγή πληροφοριών για τις κενές θέσεις υπέρ τα σύνορα. Οι οικονομικοί και κοινωνικοί εταίροι μεριμνούν κυρίως για συγκεκριμένες πληροφορίες σε σχέση με την εργασία στο εξωτερικό και μπορούν να βοηθήσουν για την επίλυση αντιδικιών. Επίσης ειδοποιούν για συγκεκριμένες δυσχερείς καταστάσεις. Τούτο μπορεί να συμβάλει σε μια ουσιαστική αντιμετώπιση των καταστάσεων αυτών κατά την ελεύθερη κυκλοφορία εργαζομένων.

5.14.2. Υφίσταται η εντύπωση ότι αυτή τη στιγμή το μεγαλύτερο μέρος του δικτύου Eures αφιερώνεται στην ανταλλαγή πληροφοριών για κενές θέσεις. Και η μετατόπιση του δικτύου Eures στο εσωτερικό της Επιτροπής από το τμήμα «Ελεύθερη κυκλοφορία εργαζομένων» προς το τμήμα «Πολιτική για την αγορά εργασίας» δίδει την εντύπωση ότι η Επιτροπή θα τονίσει περισσότερο τον ρόλο που δύναται να διαδραματίσει το δίκτυο Eures έναντι του προβλήματος της ανεργίας. Η εντονότερη προσοχή προς την ανταλλαγή πληροφοριών για τις κενές θέσεις θα αποτελέσει τη λογική συνέπεια.

5.14.3. Η ΟΚΕ υπενθυμίζει ότι αρχικά το Eures προοριζόταν για την ενθάρρυνση της ελεύθερης κυκλοφορίας εργαζόμενων. Η διασυνοριακή ανταλλαγή πληροφοριών για την ύπαρξη κενών θέσεων αποτελεί μέσο που μπορεί να επιτύχει μόνο εν μέρει το στόχο αυτόν. Η παροχή πληροφοριών, η παροχή επαγγελματικής κατάρτισης, η κατανόηση των περιφερειακών διασυνοριακών αγορών εργασίας και η υποστήριξη μεθοριακών εργαζόμενων σε περίπτωση προβλημάτων συμπληρώνουν τα μέσα.

5.14.4. Για τους λόγους αυτούς, η ΟΚΕ συνηγορεί υπέρ του να διατεθεί ένα ορισμένο ποσοστό για τους κοινωνικο-οικονομικούς εταίρους.

5.15. Η ΟΚΕ εκτιμά ότι ο ορισμός ενός περιφερειακού συντονιστή είναι σε συμφωνία με την αρχή της επικουρικότητας. Ο συντονιστής αυτός πρέπει να συμβάλει στη δημιουργία κοινωνικο-οικονομικών δικτύων και για το σκοπό αυτό χρειάζεται να του ανατεθούν οι ρόλοι του προωθητή και του μεσάζοντα. Το άτομο αυτό μπορεί να διατυπώνει συστάσεις σχετικά με τη χρηματοδότηση σχεδίων που προτείνουν οι κοινωνικοί εταίροι και οι δημόσιες υπηρεσίες τοποθέτησης.

5.16. Τέλος, η ΟΚΕ συνηγορεί υπέρ μιας στενής συνεργασίας μεταξύ των προγραμμάτων Interreg 2A και του δικτύου Eures. Ιδιαίτερα στους τομείς της επαγγελματικής κατάρτισης και της αγοράς εργασίας υφίστανται δυνατότητες για μια στενή συνεργασία. Για το σκοπό αυτό, οι οικονομικοί και κοινωνικοί εταίροι πρέπει να έχουν ευρεία πρόσβαση στο Interreg 2A και ο ρόλος τους στον τομέα του Eures να μη μειωθεί περαιτέρω.

Βρυξέλλες, 1η Οκτωβρίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ C 127 της 7. 5. 1994.